রাষ্ট্রে শয়তানের পথ অসংখ্য। সেখানে সে কাজ করে মানুষের রূপ ধরে। সে পথ গড়ে নানা ধর্ম, নানা ফিরকা, নানা ভাষা, নানা ভূগোল, নানা কালচার ও নানা মতবাদের নামে। এরূপ অসংখ্য পথের মাঝে সঠিক পথটি খুঁজে পাওয়াটিই মানব জীবনের সবচেয়ে কঠিন ও গুরুত্বপূর্ণ এজেন্ডা। এখানেই বিচার হয় ব্যক্তির মূল সামর্থ ও যোগ্যতার। সঠিক পথ পাওয়ায় ব্যর্থ হলে ব্যর্থ হয় পুরা জীবন। তবে সে সঠিক পথটি জুটে একমাত্র মহান আল্লাহর রহমতের বরকতে। মানবের জন্য সেটিই মহান রাব্বুল আলামীনের সর্বশ্রেষ্ঠ দান। ধনসম্পদ, ছেলে সন্তান, ঘরবাড়ী বা রাজক্ষমতাও নয়। সে পথটি দেখাতেই মহান আল্লাহ লক্ষাধিক নবী-রাসূল পাঠিয়েছন। তাই মু’মিনের জীবনে সর্বাধিক প্রায়োরিটি পাওয়া উচিত সে সঠিক পথ পাওয়াটিই। সে প্রায়োরিটির প্রতিফলিত হওয়া উচিত তার মোনাজাতের মধ্যেও। কারণ ব্যক্তির জীবনের মূল প্রায়োরিটি ধরা পড়ে তার মোনাজাতের মধ্যে। চিন্তাচেতনায় কে সেকুলার তথা পার্থিব, আর কে ইসলামী তা ধরা পরে সেখানে। মু’মিনের জীবনে কোনটি প্রায়োরিটি পাবে মহান আল্লাহ সেটি শিখিয়েছেন নামাজের প্রতি রাকাতে “ইহদিনাস সিরাতুল মোস্তাকিম” ন্যায় দোয়া পাঠটি বাধ্যতামূলক করে। এখানে ধন-সম্পদ, সন্তান, ঘরবাড়ী ও ব্যবসা-বাণিজ্যের জন্য কোন আকুতি নেই। কোরআনে বর্ণীত সর্বশ্রেষ্ঠ এ দোওয়াটিতে এগুলো গুরুত্ব পায়নি। অথচ আজকের মুসলমানদের কাছে আল্লাহতায়ালার শেখানো প্রায়োরিটিই গুরুত্ব হারিয়েছে। তাই ঘরে ঘরে মোল্লা ডেকে যেসব দোয়ার মজলিস বসানো হয় সেখানে গুরুত্বপায় ধনলাভ, সন্তান লাভ, চাকুরী ও ব্যবসায় উন্নতি লাভের পার্থিব স্বার্থচেতনা। সত্যপথ তথা ‘সিরাতুল মোস্তাকিম’ প্রাপ্তির বিষয়টি সেখানে কোন বিষয় নয়। বরং দোয়ার মহফিল বসানো লোকগুলো মহফিল থেকে বেরিয়েই সজ্ঞানে বেছে নেয় ভ্রান্ত পথে পথ চলা। তারা লাঠি ধরে আল্লাহর দ্বীনের বিজয়ের বিরুদ্ধে, এটি কে তারা সাম্প্রদায়ীকতা বলে। বেছে নেয় সেকুলার রাজনীতি, বিজয়ী করে সে রাজনীতির দুর্বৃত্তদের। এবং এভাবে অসম্ভব করে সিরাতুল মোস্তাকিমের প্রতিষ্ঠা। সূদী ব্যাংকে চাকুরী, সেসব ব্যাংকের সাথে লেন দেন, ঘুষ খাওয়া, মহিলাদের বেপর্দা চালচলনের ন্যায় পথভ্রষ্টতাও তখন তাদের জীবনে অলংকারে পরিণত।